DECRETO 223/2008, do 2 de outubro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de trazado da obra de nova infraestrutura viaria Costa da Morte. Vía de alta capacidade Carballo-Berdoias. (Clave AC/06/140.01.75).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 09/10/2008

Mediante Resolución do 15 de abril de 2008, a Consellería de Política Territorial, Obras Públicas e Transportes adxudicou o contrato de concesión de obra pública para a construción e explotación da vía de alta capacidade Carballo-Berdoias. (Clave AC/06/140.01).
En virtude do disposto na cláusula 30 do prego de cláusulas administrativas particulares que rexen o concurso de concesión, a sociedade adxudicataria Sociedade Concesionaria Baio, S.A., asume as facultades e obrigas previstas para o beneficiario da expropiación forzosa establecidas no artigo 5.2º do Regulamento da Lei de expropiación forzosa, correspondendo a potestade expropiatoria á Xunta de Galicia.
A entidade mercantil Sociedade Concesionaria Baio, S.A., para a construción da citada vía de alta capacidade, precisa dispoñer dos terreos necesarios para a execución das obras comprendidas no proxecto de trazado da nova infraestrutura viaria Costa da Morte. Vía de alta capacidade Carballo-Berdoias, o cal foi aprobado pola Consellería de Política Territorial, Obras Públicas e Transportes o 25 de setembro de 2008 coa clave AC/06/140.01.75.
De conformidade co artigo 16 da Lei 4/1994, do 14 de setembro, de estradas de Galicia, a aprobación dos proxectos de estradas de titularidade autonómica implicará a declaración de utilidade pública e necesidade de ocupación dos bens e de adquisición dos dereitos correspondentes aos fins de expropiación, de ocupación temporal ou de imposición ou modificación de servidumes.
Os bens e dereitos en que se concreta a declaración de urxente ocupación aparecen recollidos e valorados no citado proxecto técnico.
A declaración de urxente ocupación dos bens e dereitos precisos para a realización das obras comprendidas no proxecto técnico sinalado considérase necesaria para dotar á comunidade autónoma dunha vía de alta capacidade entre Carballo e Berdoias que resolve os problemas da capacidade viaria presente e futura da zona, mellorando a estrutura territorial de comunicacións da comarca de Cee coa Coruña e a meseta peninsular, co que os beneficios derivados desta actuación afectarán a toda a poboación galega.
A competencia para declarar a urxente ocupación correspóndelle ao Consello da Xunta segundo o disposto no artigo 28.2º do Estatuto de autonomía de Galicia, o artigo segundo do Decreto 156/1982, do 15 de decembro, sobre asunción de transferencias en materia de estradas e a súa asignación á Consellería de Política Territorial, Obras Públicas e Transportes, así como o artigo 52 da Lei de expropiación forzosa.
Na súa virtude, por proposta da conselleira de Política Territorial, Obras Públicas e Transportes e logo da deliberación do Consello da Xunta de Galicia, na súa reunión do día dous de outubro de dous mil oito,
DISPOÑO:
Artigo único.-Declarar a utilidade pública e a urxente ocupación, para os efectos de expropiación forzosa, dos bens e dereitos que se concretan no expediente administrativo instruído para o efecto e necesarios para a execución do proxecto de trazado da obra de nova infraestrutura viaria Costa da Morte. Vía de alta capacidade Carballo-Berdoias. (Clave AC/06/140.01.75).
Santiago de Compostela, dous de outubro de dous mil oito.
Emilio Pérez Touriño
Presidente
Mª José Caride Estévez
Conselleira de Política Territorial, Obras Públicas
e Transportes